Օբաման Կուբա է պատրաստվում այցելել
Հաջորդ շաբաթ, 88 տարիների ընթացքում առաջին անգամ, ԱՄՆ-ի նախագահը Կուբա կայցելի: ԱՄՆ-ում այդ այցի վերաբերյալ կարծիքները հակասական են։ Մասնավորապես նշվում է, որ չնայած պատժամիջոցները հանելու փաստին, մարդու իրավունքների հետ կապված իրավիճակը Կուբայում չի բարելավվել:
Մարտի 20-ին նախագահ Բարաք Օբամայի նախատեսված այցի նախօրեին զգալիորեն ավելացել է Կուբա ժամանող զբոսաշրջիկների թիվը: Կուբայից փախչող բնակիչներին սակայն, շարունակում է ձգել ամերիկյան երազանքը: «Ես Կուբա եմ մեկնում» Նախագահ Օբաման նոր հնարավորություններ է տեսնում. «Հավատացած եմ, որ ամերիկյան շահերը եւ արժեքները առաջ քաշելու եւ Կուբայի ժողովրդի կյանքը բարելավելու լավագույն ճանապարհը համագործակցությունն է», - ասել է Օբաման: Հանրապետական կոնգրեսական Մարիո Դիազ-Բալարդը սակայն հիշատակում է, որ ԱՄՆ-ի նախագահը չպետք է այցելի Կուբա, որտեղ 2015-ին քաղաքական մեղադրանքներով 8000-ից ավելի մարդ է կալանավորվել: «Կուբայի իշխանությունները ոչ մի չափանիշով չեն բարելավել մարդու իրավունքների պաշտպանությունը երկրում», - նշել է Դիազ-Բալարդը: ՝՝Միջամերիկյան երկխոսություն՛՛ հաստատության նախագահ Մայքըլ Շիֆթերի կարծիքով, Կուբայում իրական փոփոխությունները զգալի կլինեն տարիներ անց միայն. «Այնտեղ փոփոխությունների նկատմամբ լուրջ հակազդեցություն կա եւ, կարծում եմ, վաղ է կանխատեսել, թե Կուբան որ ուղով առաջ կընթանա»: Իր այցի ընթացքում Բարաք Օբաման խոստացել է բարձրաձայնել առկա խնդիրները. «Ես վերահաստատելու եմ, որ Միացյալ Նահանգները շարունակում է պայքարել համամարդկային արժեքների, խոսքի եւ կրոնի ազատությունների համար»: Վերլուծաբանների կարծիքով, Օբամայի ջանքերը կարող են ապագայում լուրջ դրական ազդեցություն ունենալ Կուբայի վրա, որի պաշտոնյաները արդեն փոփոխություններ են խոստանում. «Կուբան բաց է ԱՄՆ-ի կառավարության հետ ցանկացած հարցի, այդ թվում՝ մարդու իրավունքների խնդիրների քննարկման հարցում», - նշել է Կուբայի արտգործնախարար Ժոզեֆինա Վիդալը: Վերլուծաբան Մայքըլ Շիֆթերի խոսքով, հաջորդ շաբաթ նախագահ Օբամայի այցը Հավանա մեծ ոգեւորություն է առաջ բերել ոչ միայն Կուբայում, այլեւ՝ ամբողջ Հարավային Ամերիկայում: